คณะกรรมการ แต่งตั้งคณะกรรมการการเงินและบริหารความเสี่ยง มีหน้าที่ในการกำกับดูแล
และประเมินแผนความเสี่ยงอย่างเป็นระบบ ชัดเจน และมีประสิทธิภาพ
โดยผู้บริหารที่กำกับดูแลสายงานสูงสุด เป็นเจ้าของความเสี่ยง
และมีหน้าที่ในการวิเคราะห์ความเสี่ยงและหาแนวทางแก้ไข
ประเภทความเสี่ยงและแนวทางการบริหารความเสี่ยงตลอดจนมาตรการรองรับผลกระทบพอสรุปได้ดังต่อไปนี้

1.  ความเสี่ยงด้านการบริหาร การจัดการกรณีต้องพึ่งพาผู้บริหารจากภายนอก
    สำหรับกิจการโรงแรม

บริษัทไม่มีนโยบายในการบริหารกิจการโรงแรมด้วยตนเอง
แต่มีนโยบายในการกระจายความเสี่ยงโดยการคัดเลือก Brand และบริษัทผู้บริหารที่แตกต่างกัน
โดยจะว่าจ้างบริษัทผู้บริหารโรงแรมระดับนานาชาติ (International hotel operator)
อาทิเช่น Hyatt International , Marriott International , Accor ,Hospitality
Six Senses Resort and Spas และ IHG Intercontinental Hotels Group
ซึ่งเป็นองค์กรที่มีชื่อเสียง ประสบการณ์ มีระบบงานและความชำนาญในตลาดแต่ละประเภท
อย่างไรก็ตาม สัญญาจ้างบริหารเป็นสัญญาระยะยาวจึงอาจมีความเสี่ยงที่ชื่อเสียงของ Brand
หรือความสามารถในการแข่งขันในระดับสากลลดลง
และอาจส่งผลต่อผลการดำเนินงานโรงแรมของบริษัทได้
บริษัทจึงได้กำหนดเงื่อนไขในสัญญาจ้างบริหารที่สามารถยกเลิกสัญญาจ้างบริหารหากได้รับผลกระทบที่มีนัยสำคัญอย่างต่อเนื่อง
เพื่อให้บริษัทสามารถจัดหาผู้บริหารใหม่ในเครือข่ายอื่นที่มีชื่อเสียงมาบริหารแทนได้

2.  ความเสี่ยงจากอุปสงค์ที่ลดลงและอุปทานในธุรกิจที่เพิ่มขึ้น

ในส่วนของความเสี่ยงทางด้านการลดลงหรือเพิ่มขึ้นที่ไม่สัมพันธ์กันของอุปสงค์และอุปทานในตลาด
เป็นเหตุให้มีสภาพการแข่งขันสูงเพื่อช่วงชิงส่วนแบ่งทางตลาด
ซึ่งส่งผลกระทบกับรายได้และกำไรจากการดำเนินธุรกิจโรงแรม
บริษัทได้ว่าจ้างผู้บริหารโรงแรมระดับนานาชาติ เพื่อบริหารงานโรงแรมของบริษัท
ซึ่งแต่ละแห่งมีจุดแข็งในกลุ่มตลาดที่ตามแต่ละโรงแรมที่บริหารอยู่
และยังมีฐานลูกค้าของตนเองทั้งในประเทศและต่างประเทศ รวมทั้งได้ผ่านสถานการณ์ต่าง ๆ
ที่เป็นความเสี่ยงต่อรายได้และกำไรของการดำเนินกิจการมาแล้วทั่วโลก
จึงมีความได้เปรียบเชิงแข่งขันต่อคู่แข่งในธุรกิจหลาย ๆ ด้าน
นอกจากนี้ทางบริษัทมีการเตรียมการรองรับความเสี่ยงด้วยการปรับปรุงและเพิ่มจุดแข็งของโรงแรมอย่างต่อเนื่อง
และมีมาตรการเพื่อลดค่าใช้จ่ายในส่วนต่าง ๆ รองรับอยู่เสมอ
บวกกับกลยุทธ์ในการกระจายการลงทุนไปในโรงแรมระดับต่าง ๆ
ในแหล่งท่องเที่ยวที่สำคัญที่ยังมีระดับการแข่งขันที่ไม่รุนแรง
ทำให้สามารถจัดการกับความเสี่ยงนี้ได้อย่างมีประสิทธิภาพ

3.  ความเสี่ยงจากปัจจัยภายนอกที่มีผลกระทบกับทรัพย์สิน และการดำเนินธุรกิจ

ปัจจัยภายนอกต่าง ๆ
ที่จะมีผลกระทบกับทรัพย์สินและการดำเนินงานของธุรกิจโรงแรมและอาคารสำนักงานรวมทั้งร้านค้าเช่า
เช่น ผลกระทบจากสิ่งแวดล้อม ภัยธรรมชาติต่าง การก่อการร้าย หรือความไม่สงบทางการเมือง
นั้น เป็นเรื่องที่ไม่สามารถคาดการณ์ล่วงหน้าหรือป้องกันการเกิดเหตุการณ์เหล่านี้ อย่างไรก็ดี
นอกเหนือจากการออกมาตรการที่รัดกุมต่าง ๆ
โดยมีการเพิ่มลำดับความเข้มงวดให้เหมาะสมกับสถานการณ์ที่เกิดขึ้น ตั้งแต่การตรวจค้น
จำกัดการเข้าออกในอาณาเขต
ติดตั้งสิ่งกีดขวางทางเข้าออกอาคารไปจนถึงการอพยพย้ายคนออกจากสถานที่เพื่อป้องกันความปลอดภัยตามมาตรฐานสากลแล้ว
บริษัทยังได้จัดทำประกันภัยคุ้มครองความเสี่ยงทุกประเภท (All risks)
คุ้มครองการขาดรายได้จากการหยุดดำเนินธุรกิจ (Business Interruption)
และคุ้มครองภัยจากการก่อการร้าย (Terrorism)
เพื่อลด/บรรเทาความเสียหายที่อาจเกิดขึ้นโดยตรงกับทรัพย์สินและการดำเนินงานของบริษัท

4.  ความเสี่ยงจากปัจจัยภายนอกที่มีผลกระทบทำให้รายได้ของธุรกิจโรงแรมลดลงอย่างไม่ปกติ

ปัจจัยภายนอกที่จะมีผลกระทบทำให้รายได้ของธุรกิจโรงแรมลดลงอย่างไม่ปกติ ตัวอย่างเช่น
ความไม่สงบทางการเมือง การเกิดโรคติดต่อ ซึ่งเป็นเหตุการณ์ที่บริษัทไม่สามารถควบคุม และ/หรือ
ป้องกันไม่ให้เกิดขึ้นได้
เหตุการณ์เหล่านี้หากเกิดขึ้นแล้วจะส่งผลให้จำนวนนักท่องเที่ยวที่เข้ามาในประเทศลดลงอย่างมาก
และมีผลกระทบโดยตรงต่อรายได้ และกำไรของธุรกิจโรงแรม อย่างไรก็ดี
จากเหตุการณ์ในอดีตที่ผ่านมา จะเห็นได้ว่าเหตุการณ์เหล่านี้จะส่งผลกระทบในระยะสั้นประมาณ 3-9
เดือน นโยบายในการจัดการรองรับความเสี่ยงของบริษัทคือการมีระบบที่มีความคล่องตัว
มีความยืดหยุ่น สามารถปรับเปลี่ยนกลยุทธ์ทางการตลาด และปรับลดหรือเลื่อนค่าใช้จ่ายในส่วนต่าง
ๆ ได้อย่างรวดเร็ว เพื่อให้ธุรกิจสามารถดำเนินต่อไปได้

5.  ความเสี่ยงด้านอัตราดอกเบี้ย

ความเสี่ยงเกี่ยวกับอัตราดอกเบี้ยนี้เกิดขึ้นจากการเปลี่ยนแปลงของอัตราดอกเบี้ยในตลาดในอนาคต
ซึ่งการเปลี่ยนแปลงของอัตราดอกเบี้ยดังกล่าวจะส่งผลกระทบต่อผลการดำเนินงานและกระแสเงินสดของบริษัท
เพื่อเป็นการบริหารความเสี่ยงเนื่องจากอัตราดอกเบี้ยอยู่ในช่วงขาขึ้น ในปี 2553
บริษัทได้เข้าทำสัญญาแลกเปลี่ยนอัตราดอกเบี้ยสำหรับเงินกู้ยืมระยาวบางส่วนจากอัตราดอกเบี้ยลอยตัวเป็นอัตราดอกเบี้ยคงที่เป็นระยะเวลา
4 ปี ส่งผลให้ ณ 31 ธันวาคม 2553 บริษัทมีเงินกู้ยืมที่มีอัตราดอกเบี้ยลอยตัวอยู่ประมาณร้อยละ 68
ของเงินกู้ยืมระยะยาวทั้งหมด และอัตราดอกเบี้ยคงที่อยู่ประมาณร้อยละ 32
ของเงินกู้ยืมระยะยาวทั้งหมด
อัตราดอกเบี้ยเงินกู้ลอยตัวของบริษัทส่วนใหญ่อิงกับอัตราดอกเบี้ยเงินกู้ระยะยาว (MLR)
ลบด้วยอัตราร้อยละ 1.5 – 2.0 ต่อปี และบางส่วนอิงกับอัตราดอกเบี้ยเงินฝากประจำประเภท 6
เดือนบวกด้วยร้อยละ 2 ต่อปี

6.  ความเสี่ยงด้านบุคลากร

บริษัทได้ให้ความสำคัญในเรื่องการพัฒนาและบริหารทรัพยากรบุคคลเป็นอย่างมาก
จะเห็นได้จากการที่บริษัทได้ดำเนินการปรับปรุงเปลี่ยนแปลงผู้บริหารให้เหมาะสมอย่างต่อเนื่อง
ช่วงปีที่ผ่านๆ มา การเพิ่มบุคลากรที่มีความรู้ความสามารถในทุกระดับในส่วนงานที่มีการขยายตัว
การพัฒนาความรู้ความสามารถทักษะบุคลากรที่มีอยู่อย่างต่อเนื่อง
อย่างไรก็ตามการสูญเสียผู้บริหารระดับสูงหรือบุคลากรที่สำคัญถือเป็นอีกความเสี่ยงที่สำคัญของบริษัท
บริษัทจึงได้มีการจัดทำแผนสืบทอดและพัฒนาตำแหน่งประธานเจ้าหน้าที่บริหารและกรรมการผู้จัดการใหญ่
โดยมีคณะกรรมการพัฒนาผู้บริหารระดับสูงและกำหนดค่าตอบแทน เป็นผู้กำกับดูแล
สำหรับการพัฒนาตำแหน่งบริหารอื่นเป็นหน้าที่ของผู้บริหารตามสายบังคับบัญชาที่จะกำกับดูแลการพัฒนาบุคลากรให้สามารถขึ้นมาทดแทน
โดยมีการพิจารณาลงไป 3
ระดับจากระดับรองกรรมการผู้จัดการถึงผู้ที่จะขึ้นมาระดับผู้อำนวยการฝ่าย
นอกจากนี้การเป็นบริษัทที่บริหารงานโดยผู้บริหารมืออาชีพ
ดำเนินการภายใต้ระบบงานที่มีประสิทธิภาพไม่ยึดติดกับความสามารถหรือการตัดสินใจของบุคคลใดบุคคลหนึ่ง
มีการกระจายความรับผิดชอบและการตัดสินใจที่ชัดเจนภายใต้การกำกับดูแลของคณะกรรมการ
จึงเป็นโครงสร้างการบริหารงานที่ช่วยลดความเสี่ยงและผลกระทบหากมีการสูญเสียบุคลากรที่สำคัญ

นอกจากนี้ การสร้างวัฒนธรรมองค์กรที่เอื้อในการทำงานให้มีบรรยากาศที่ดี
เน้นการทำงานแบบเป็นทีม การทำงานด้วยคุณธรรมจริยธรรม
จะช่วยให้บริษัทเป็นองค์กรที่เป็นที่สนใจแก่ผู้มีความรู้ความสามารถมืออาชีพและมีคุณธรรม
สุดท้ายนโยบายการให้ผลตอบแทนและสวัสดิการที่แข่งขันได้ตามความรู้ความสามารถ
การให้ผลตอบแทนพิเศษ (โบนัส) ตามผลงานที่เชื่อมโยงกับยุทธศาสตร์ขององค์กร
และการให้สิทธิซื้อหุ้นในระยะยาวแก่คณะผู้บริหารก็เป็นอีกส่วนที่ทำให้บุคลากรมีความมุ่งมั่นและรู้สึกร่วมเป็นเจ้าของและทำงานให้บริษัทอย่างมีประสิทธิภาพ
และเป็นกลไกที่สำคัญเพื่อรักษาบุคลากรที่มีคุณภาพให้ทำงานอย่างมีประสิทธิภาพ
และลดความเสี่ยงในเรื่องบุคลากรได้อีกทางหนึ่ง